CELEX: C2006/310/17
Language: et
Date: 2006-12-16 00:00:00
Title: Kohtuasi C-441/06: 25. oktoobril 2006 esitatud hagi — Euroopa Ühenduste Komisjon versus Prantsuse Vabariik

16.12.2006   
            
            
               ET
            
            
               Euroopa Liidu Teataja
            
            
               C 310/9
            
         25. oktoobril 2006 esitatud hagi — Euroopa Ühenduste Komisjon versus Prantsuse Vabariik
   (Kohtuasi C-441/06)
   (2006/C 310/17)
   Kohtumenetluse keel: prantsuse
   Pooled
   
      Hageja: Euroopa Ühenduste Komisjon (esindaja: agent C. Giolito)
   
      Kostja: Prantsuse Vabariik
   Hageja nõuded
   
               —
            
            
               Tuvastada, et kuna Prantsuse Vabariik jättis ettenähtud tähtajaks täitmata komisjoni 2. augusti 2004. aasta otsuse Prantsuse Vabariigi poolt France Télécom'ile antud riigiabi kohta (riigiabi C 13/b/2003) (1), siis on Prantsuse Vabariik rikkunud eelnimetatud otsuse artiklitest 2 ja 3, EÜ asutamislepingu artikli 249 neljandast lõigust ja EÜ asutamislepingu artiklist 10 tulenevaid kohustusi;
            
         
               —
            
            
               mõista kohtukulud välja Prantsuse Vabariigilt.
            
         Väited ja peamised argumendid
   Tuletades esmalt meelde, et õigusvastase abi tühistamine sissenõudmise kaudu on abi õigusvastaseks tunnistamise loomulik tagajärg, viitab hageja sellealase kohtupraktika eiramisele kostja poolt, kuna rohkem kui kahe aasta jooksul kõnealuse otsuse vastuvõtmisest ei ole teostatud ühtegi France Télécom'ile antud abi tagasimakset ega isegi algatatud ühtegi siseriiklikku sissenõudmismenetlust. Seega on rikutud mitut ühenduse õiguse olulist sätet, nimelt EÜ artiklit 10 ja EÜ artikli 249 neljandat lõiku.
   Hageja märgib sellega seoses, et vastavalt Euroopa Kohtu praktikale ei nõua ükski ühenduse õiguse säte, et komisjon määraks õigusvastase ja tagastatava abi täpse suuruse. Piisab sellest, kui komisjoni otsuses, millega kohustatakse otsuse adressaati ühisturuga kokkusobimatuks tunnistatud abi tagasi nõudma, sisalduvad andmed, mis võimaldavad tal iseseisvalt ja liigsete raskusteta selle summa määrata. Juhul, kui summa määramisel tekib siiski praktilisi probleeme, peaksid komisjon ja asjaomane liikmesriik igal juhul nende raskuste ületamiseks ühiselt töötama, rakendades EÜ artiklis 10 ette nähtud ühise koostöö põhimõtet.
   Võttes eelnevat arvesse, vaidlustab hageja kostja väite, mille kohaselt on võimatu anda piisavalt kindlat hinnangut tagastatava abi suuruse kohta, sest 2. augusti 2004. aasta otsuse põhjendustes viidatakse sõnaselgelt haldusmenetluse käigus Prantsuse ametiasutuste esitatud kahele arvutusele, mille alusel komisjon määras oma otsuses tagastatava summa osad. Otsusest nähtub selgelt, et tagastatav abi on võrdväärne ettevõtlusmaksu, mida France Télécom oleks pidanud tasuma, ja selle äriühingu poolt tegelikult tasutud maksusumma vahega.
   Hageja märgib veel, et sissenõudmismenetluse käigus esitas komisjon mitu konkreetset ettepanekut tagastatava abi summa osas, kuigi Euroopa Kohtu praktika kohaselt on asjaomane liikmesriik põhimõtteliselt kohustatud raskuste puhul esimesena nimetatud ettepanekud esitama. Lisaks ei ole kostja kordagi teinud pakkumist komisjoni ettepaneku parandamiseks.
   Kokkuvõttes märgib hageja, et kohtupraktikast tuleneb samuti, et hagi esitamine komisjoni otsuse vastu, millega tunnistatakse abi õigusvastaseks, ei peata kohustust nimetatud otsust täita, st nõuda õigusvastase ja sobimatu abi tagasimaksmist, välja arvatud, kui Esimese Astme Kohus kohaldab EÜ artikli 242 alusel ajutisi meetmeid.
   
      (1)  ELT 2005, L 269, lk 30.